SMART ส่งซิก Q2 โตต่อ รับยอดขายนิวไฮ ลุยเพิ่มกำลังผลิต-ออกสินค้าใหม่ หลังดีมานด์พุ่ง
SMART ส่งซิกไตรมาส 2/64 โตต่อ รับยอดขายนิวไฮ ลุยเพิ่มกำลังผลิต-ออกสินค้าใหม่ พร้อมขยายช่องทางจำหน่ายทั่วประเทศ หลังดีมานด์พุ่ง
SMART ส่งซิกไตรมาส 2/64 โตต่อ รับยอดขายนิวไฮ ลุยเพิ่มกำลังผลิต-ออกสินค้าใหม่ พร้อมขยายช่องทางจำหน่ายทั่วประเทศ หลังดีมานด์พุ่ง
25 มิ.ย. 2564

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า แนวโน้มผลการดำเนินงานช่วงไตรมาส 2/64 เติบโตต่อเนื่อง เมื่อเทียบกับช่วงเดียวกันของปีก่อน โดยผลิตภัณฑ์อิฐมวลเบาตกแต่ง มีปริมาณการผลิตและยอดขายสูงสุด ทำนิวไฮเป็นประวัติการณ์ สะท้อนถึงประสิทธิภาพของผลิตภัณฑ์และการดำเนินธุรกิจ
ทั้งนี้ ความต้องการสินค้ากลุ่มวัสดุก่อสร้าง-อิฐมวลเบาเพิ่มขึ้น มีปัจจัยหนุนจากโครงการเมกะโปรเจคขนาดใหญ่ งานโครงการก่อสร้างอาคารภาครัฐ รวมถึงนโยบายรัฐบาลที่ต้องการกระตุ้นเศรษฐกิจโดยกำหนดเป้าหมายที่จะเปิดประเทศ ส่งผลให้ภาคเศรษฐกิจเกิดการขับเคลื่อน
อย่างไรก็ตาม คาดว่าผู้ประกอบการอสังหาริมทรัพย์จะเริ่มกลับมาทยอยลงทุนในโครงการใหม่  และมีปัจจัยสนับสนุนจากมาตรการภาครัฐที่ลดอัตราดอกเบี้ย ลดค่าธรรมเนียมโอน-จดจำนอง บ้าน-คอนโด ราคาไม่เกิน 3 ล้านบาท ช่วยกระตุ้นกำลังซื้อฟื้นตัว
ขณะเดียวกัน บริษัทเดินหน้าสร้างยอดขายผลิตภัณฑ์อิฐมวลเบา-อิฐมวลเบาตกแต่งอย่างต่อเนื่อง ด้วยกลยุทธ์การทำการตลาด แนะนำสินค้าต่อกลุ่มลูกค้ารายย่อย  สถาปนิก ผู้รับเหมา ให้เป็นที่รู้จักในวงกว้าง ผ่านสื่อออนไลน์และโซเชียลมีเดีย พร้อมทั้ง ขยายช่องทางการจำหน่ายผ่าน โมเดิร์นเทรด ดิลเลอร์ ให้ครอบคลุมทั่วประเทศ ทำให้การกระจายสินค้าสามารถเข้าถึงกลุ่มเป้าหมายได้ครอบคลุม และเพิ่มช่องทางสร้างรายได้ให้เพิ่มขึ้น
ทั้งนี้จากกระแสตอบรับที่ดี และความต้องการที่มากขึ้น บริษัทเตรียมขยายกำลังการผลิตอิฐมวลเบาตกแต่งเพิ่ม  50% เพื่อรองรับปริมาณคำสั่งซื้อที่เพิ่มขึ้น ขณะที่ช่วงครึ่งปีหลัง เตรียมออกผลิตภัณฑ์ใหม่ ในกลุ่มอิฐมวลเบาตกแต่ง เพื่อรองรับความต้องการและการเติบโตในอนาคต